钦定古今图书集成/明伦汇编/氏族典/第190卷 > 萧岩寿
## 钦定古今图书集成/明伦汇编/氏族典/第190卷 > 萧岩寿

按《辽史萧岩寿传》：“岩寿，乙室部人。性刚直尚气，仕重
熙末，道宗即位，皇太后屡称其贤，由是进用。上出猎
较，岩寿典其事，未尝高下于心，帝益重之。历文班太
保，同知枢密院事。咸雍十年，讨敌烈部有功，为其部
节度使。太康元年，同知南院宣徽使事，迁北面林牙。
密奏乙辛有阴谋，上出乙辛为上京留守。会乙辛生”
日，上遣近臣赐物为寿，乙辛因私属白上，上反疑岩
寿，出为顺义军节度使。乙辛复入为枢密使，流岩寿
于乌隗路，终身拘作三年。乙辛诬岩寿与谋废立事，
执还杀之，年四十九。乾统间，赠同中书门下平章事，
绘像宜福殿。岩寿廉直，面折廷诤，多与乙辛忤，故及
于难。